Lieta C-140/08

Rakvere Lihakombinaat AS

pret

Põllumajandusministeerium

un

Maksu- ja Tolliameti Ida maksu- ja tollikeskus

(Tallinna Halduskohus lūgums sniegt prejudiciālu nolēmumu)

“Kopējais muitas tarifs — Kombinētā nomenklatūra — Tarifu klasifikācija — Saldēti vistas gaļas gabali vai subprodukti — Igaunijas pievienošanās — Pārejas pasākumi — Lauksaimniecības produkti — Liekie krājumi — Regula (EK) Nr. 1972/2003”

Tiesas (trešā palāta) 2009. gada 29. oktobra spriedums I ‐ 10537

Sprieduma kopsavilkums

Akta par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem līgumos, kas ir Eiropas Savienības pamatā, 58. pants neļauj dalībvalsts personām noteikt pienākumus, kas paredzēti Kopienu tiesību aktā, kurš nav ticis publicēts Eiropas Savienības Oficiālajā Vēstnesī jaunās dalībvalsts valodā, kas ir Eiropas Savienības oficiālā valoda, pat ja šīs personas ir varējušas uzzināt par šī tiesību akta esamību kā citādi. Tomēr apstāklis, ka Kopienu regula nav piemērojama tās dalībvalsts privātpersonām, kuras valodā tā nav publicēta, nekādi neietekmē to, ka tās normas kā daļa no acquis communautaire ir saistošas attiecīgajai dalībvalstij no pievienošanās brīža. Ja dalībvalsts pirms pievienošanās datuma ir pieņēmusi tiesisko regulējumu, ar ko tiek izpildīti no regulas izrietoši pienākumi, tādējādi tiek paredzēti privātpersonām saistoši pienākumi, kaut gan regulu nedrīkst tām piemērot, pirms tās nav varējušas ar to iepazīties attiecīgajā publikācijā Eiropas Savienības Oficiālajā Vēstnesī šīs dalībvalsts valodā. Ņemot vērā šos apstākļus, privātpersonām var piemērot regulas normas, kuras ir pārņemtas valsts tiesiskajā regulējumā. Turpretim tās šīs regulas normas, kuras nav transponētas valsts tiesiskajā regulējumā, nevar piemērot personām pirms minētās regulas oficiālas izziņošanas šīs dalībvalsts valodā. Iesniedzējtiesai ir jāpārbauda, vai un kādā mērā valsts tiesībās bija pārņemtas attiecīgās tiesību normas. (sal. ar 31.–35. punktu)

Padomes Regula Nr. 2658/87 par tarifu un statistikas nomenklatūru un kopējo muitas tarifu, kas grozīta ar Regulu Nr. 1789/2003, ir interpretējama tādējādi, ka tādi produkti, kas sastāv no saldētas mehāniski atdalītas gaļas, kura iegūta, mehāniski atkaulojot vistu un gaiļu gaļu, un kas paredzēti lietošanai cilvēku pārtikā, ir klasificējami Kombinētās nomenklatūras apakšpozīcijā 02071410. Tādi produkti nav klasificējami apakšpozīcijā 02071499, jo to būtiskās īpašības un objektīvās iezīmes nav tādas kā šajā apakšpozīcijā paredzētajiem subproduktiem, bet tie pirms to sasaldēšanas ir biezenis no gaļas atlikumiem un mīkstajiem audiem, kas iegūts, samaļot ar gaļu klātus kaulus, kas atbilst mehāniski atkaulotas gaļas definīcijai Regulas Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, I pielikuma 1.14. punktā. (sal. ar 49., 50. un 53. punktu un rezolutīvās daļas 1) punktu)

Regulas Nr. 1972/2003 par pārejas posma pasākumiem, kas jānosaka attiecībā uz lauksaimniecības produktu tirdzniecību Čehijas Republikas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās dēļ, kas grozīta ar Regulu Nr. 230/2004, 4. panta 2. punkts ir interpretējams tādējādi, ka tas neaizliedz tādu valsts tiesību normu, saskaņā ar kuru uzņēmēja liekos krājumus nosaka, no krājumiem, kas faktiski atradās tā valdījumā 2004. gada 1. maijā, atņemot pārejas krājumus, ar kuriem tiek saprasts valdījumā esošo krājumu vidējais rādītājs 1. maijā pēdējos četros gados, to reizinot ar koeficientu 1,2, kas atbilst attiecīgajā dalībvalstī tajā pašā laikposmā novērotajam lauksaimniecības produktu ražošanas pieaugumam. Šis koeficients ļauj aktualizēt krājumu vidējos rādītājus, kas konstatēti no 2000. gada 1. maija līdz 2003. gada 1. maijam, ņemot vērā šo apjomu, un spēt noteikt pārejas krājumus — un līdz ar to liekos krājumus —, samērīgi atspoguļojot laikā no 2000. gada 1. maija līdz 2004. gada 1. maijam attiecīgās dalībvalsts lauksaimniecības nozarē kopumā novērotā pieauguma izmaiņas. Turklāt tas palīdz apzināt pamatu 2004. gada 1. maijā esošo krājumu objektīvai salīdzināšanai ar krājumu vidējiem rādītājiem 1. maijā četros iepriekšējos gados. Šāda koeficienta, kas izvēlēts saskaņā ar dalībvalstu rīcības brīvību noteikt piemērotāko pieejamo krājumu aprēķina metodi, piemērošana neapdraud nedz Regulas Nr. 1972/2003 mērķu īstenošanu, nedz arī samērīguma un vienlīdzīgas attieksmes principus. (sal. ar 59.–62. un 64. punktu un rezolutīvās daļas 2) punktu)